b'\n_START_ARTICLE_\nVojna in mir (album)\n_START_SECTION_\nOzadje\n_START_PARAGRAPH_\nDru\xc5\xa1tvu mrtvih pesnikov se je na koncertih po izidu albuma 20:00 priklju\xc4\x8dil legendarni slovenski klaviaturist Davor Klari\xc4\x8d, ki je zvoku skupine dodal nov zven. Zdelo se je, da bend ni \xc5\xa1e nikoli zvenel tako dobro, a so se med \xc4\x8dlani skupine za\xc4\x8dela tiha nesoglasja. Klju\xc4\x8dno vpra\xc5\xa1anje, ki se je zastavljalo \xc4\x8dlanom DMP-ja, je bilo: ali se vrniti k za\xc4\x8detni, povsem nekomercialni usmeritvi skupine ali nadaljevati s preverjeno uspe\xc5\xa1no formulo pisanja hitov, ob katerih lahko predstavi\xc5\xa1 tudi "zahtevnej\xc5\xa1e" skladbe. Skupina se je isto\xc4\x8dasno prvi\xc4\x8d zna\xc5\xa1la tudi v prime\xc5\xbeu zalo\xc5\xbeni\xc5\xa1ke hi\xc5\xa1e, ki se je za razliko od demokrati\xc4\x8dnega mnenja skupine zavzemala za izdajo prete\xc5\xbeno lahkotnej\xc5\xa1ih uspe\xc5\xa1nic. Bend je bil prisiljen sklepati mnoge kompromise. V tak\xc5\xa1nem vzdu\xc5\xa1ju je novembra 2002 po zadnjem koncertu slovenske turneje 20:00 v novome\xc5\xa1kem klubu LokalPatriot skupino zapustil eden od ustanovnih \xc4\x8dlanov Borut Tiran._NEWLINE_Kljub temu so preostali trije \xc4\x8dlani nadaljevali z delom. Nastajale so nove skladbe in fantje so se redno dobivali na vajah. Obenem je v zraku visela potreba po kitaristu ali celo klaviaturistu, ki bi zapolnil vrzel, nastalo po Tiranovem odhodu. Po ve\xc4\x8d neuspelih kombinacijah so v za\xc4\x8detku leta 2004 \xc4\x8dlani skupine k sodelovanju povabili some\xc5\xa1\xc4\x8dana Jerneja Zorana, odli\xc4\x8dnega kitarista, ki je bil kot mladostnik \xc4\x8dlan ve\xc4\x8d novome\xc5\xa1kih skupin (Minister Gregor, Mad\xc5\xbears), nato osnoval rockovski Jernej Zoran trio (JZ3o) in obenem sodeloval s posavskimi Tunkami, rockabillyjskimi Lucky Cupids ter imel za sabo tudi nekaj lastnih avtorskih projektov (npr. Avgustovski kosci). Fantje so se odli\xc4\x8dno ujeli in Jernej je v Dru\xc5\xa1tvo mrtvih pesnikov vnesel tr\xc5\xa1i kitarski zvok in ob\xc4\x8dasne solisti\xc4\x8dno-ritmi\xc4\x8dne prese\xc5\xbeke._NEWLINE_V naslednjih letih je bend nastopal le prilo\xc5\xbenostno, saj se je posve\xc4\x8dal prete\xc5\xbeno ustvarjanju novega albuma. Pred snemanjem novega materiala so se DMP novembra 2005 odpravili na Inkognito tour: serijo treh koncertov v Bre\xc5\xbeicah, ljubljanskem Orto baru in novome\xc5\xa1kem LokalPatriotu, kjer so nastopili povsem nenajavljeni pred naklju\xc4\x8dnimi obiskovalci, katerim so predstavili izklju\xc4\x8dno novonastajajo\xc4\x8di material.\n_START_SECTION_\nKompozicija\n_START_PARAGRAPH_\nAlbum tematsko obravnava predvsem ljubezen ("Kisik", "Monsun", "Slana", "Bojna \xc4\x8drta", "Sve\xc4\x8de", "Trampolin" in "Heroin"). Besedilo pesmi "Komu zvoni" je sestavljeno iz naslovov svetovnih literarnih del, kot so: Komu zvoni (Ernest Hemingway), Vojna in mir (Lev Tolstoj), Ple\xc5\xa1asta pevka (Eug\xc3\xa8ne Ionesco), Svetloba v avgustu (William Faulkner), Spet najdeni \xc4\x8das (Marcel Proust), Proces (Franz Kafka), Tri sestre (Anton \xc4\x8cehov), Tujec (Albert Camus), Hi\xc5\xa1a lutk (Henrik Ibsen) in Vzhodno od raja (John Steinbeck); pa tudi nekaj del slovenskih avtorjev, na primer: Zvenenje v glavi (Drago Jan\xc4\x8dar), Hlapci ter Na klancu (Ivan Cankar) in Vampir z Gorjancev (Mate Dolenc).\n_START_SECTION_\nSnemanje\n_START_PARAGRAPH_\nSkladbe so posneli v Studiu Jork v Dekanih delno \xc5\xbee januarja 2005 ter nato ve\xc4\x8dji del junija 2006, ve\xc4\x8d kot leto dni pa so jih \xc4\x8dlani skupine skupaj s producentom \xc5\xbdaretom Pakom pilili v ljubljanskem Studiu KifKif. Jeseni 2007 je bil lansiran prvi singel "Naftalin" (dokon\xc4\x8dan v Hannovru), za katerega je bil v ljubljanskem hotelu Bellevue posnet videospot v re\xc5\xbeiji Klemna Dvornika. Po rekordnem enomese\xc4\x8dnem miksu na novi studijski konzoli SSL v novome\xc5\xa1kem Studiu RSL je album Vojna in mir z 12 novimi avtorskimi skladbami iz\xc5\xa1el pri zalo\xc5\xbebi Menart v mesecu maju 2008.\n_START_SECTION_\nPromocija\n_START_PARAGRAPH_\nSkupina je promocijsko turnejo za\xc4\x8dela \xc5\xbee aprila 2008, mesec pred izdajo albuma. "Komu zvoni" je spomladi 2008 postal drugi singl, videospot zanj pa je animiran, delo skupine Restart in re\xc5\xbeiserja Ale\xc5\xa1a \xc5\xbdemlje. Jeseni 2008 je iz\xc5\xa1el \xc5\xa1e tretji singl "Kisik" (videospot posnet v re\xc5\xbeiji Klemna Dvornika in v sodelovanju s Festivalom Novo mesto), v za\xc4\x8detku leta 2009 pa je skladba do\xc5\xbeivela \xc5\xa1e remiks (Deejay time). Sledil je singel "Otrok", skladba, ki je bila posneta v sodelovanju z Otro\xc5\xa1kim pevskim zborom O\xc5\xa0 Grm, novembra 2009 pa \xc5\xa1e "Sve\xc4\x8de" (tudi zanje je videospot re\xc5\xbeiral Klemen Dvornik v sodelovanju z direktorjem fotografije Milo\xc5\xa1em Srdi\xc4\x87em). Konec leta 2009 je Jernej Zoran skupino sporazumno zapustil, ki je z DMP \xc5\xa1e nekaj \xc4\x8dasa po izidu albuma sodeloval kot koncertni kitarist, nato pa se je posvetil samostojnim glasbenim projektom. Spomladi 2010 so DMP skupaj z videospotom lansirali singl "Superheroj" v re\xc5\xbeiji Klemna Dvornika ter s tem zaokro\xc5\xbeili ve\xc4\x8d kot uspe\xc5\xa1no ve\xc4\x8dletno koncertno turnejo Vojna in mir.'